Στην οροφή όλων των αυτοκινήτων, είτε είναι απλά επιβατικά, φορτηγά ή πιο μικρά, υπάρχει ο ουρανός. Αυτός, αποτελείται από τρία στρώματα υλικών. Ξεκινώντας από μέσα προς τα έξω, υπάρχει μία στρώση αφρού PU (πολυουρεθάνης), χάρη στην οποία ο ουρανός επικολλάται στο μέταλλο, εσωτερικά της οροφής. Συνεχίζοντας, το συνθετικό μονωτικό υλικό στήριξης (συνήθως υαλοβάμβακας ή άλλο πορώδες υλικό), υπάρχει κάτω από το τελικό στρώμα, ή αλλιώς από το εξωτερικό ύφασμα το οποίο βλέπουμε.
Πιο συγκεκριμένα, το μονωτικό υλικό στήριξης, είναι αυτό που δίνει σχήμα στο εσωτερικό και δεν αφήνει το εξωτερικό ύφασμα να “σακουλιάσει”. Σκοπός του είναι να καλύψει το υλικό της οροφής, να προσφέρει θερμομόνωση, ηχομόνωση και να κρύψει τα αντιαισθητικά ηλεκτρικά καλώδια. Επίσης, σε κάποιες περιπτώσεις συμβάλει στη παθητική ασφάλεια του αυτοκινήτου. Η εξωτερική επιφάνεια, επικολλάται στο υλικό στήριξης και δίνει το τελικό φινίρισμα. Μπορεί να είναι από διάφορα υλικά, όπως ύφασμα, συνθετικά υλικά ακόμη και δέρμα ή δερματίνη. Στόχος είναι να έχει ομοιόμορφη όψη και μαλακή υφή.